CELEX: 32013R0557
Language: el
Date: 2013-06-17 00:00:00
Title: Κανονισμός (ΕΕ) αριθ. 557/2013 της Επιτροπής, της 17ης Ιουνίου 2013 , για την εφαρμογή του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου σχετικά με τις ευρωπαϊκές στατιστικές, όσον αφορά την πρόσβαση σε απόρρητα στοιχεία για επιστημονικούς σκοπούς, και για την κατάργηση του κανονισμού (ΕΚ) αριθ. 831/2002 της Επιτροπής  Κείμενο που παρουσιάζει ενδιαφέρον για τον ΕΟΧ

18.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 164/16
            
         ΚΑΝΟΝΙΣΜΌΣ (ΕΕ) αριθ. 557/2013 ΤΗΣ ΕΠΙΤΡΟΠΉΣ
   της 17ης Ιουνίου 2013
   για την εφαρμογή του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου σχετικά με τις ευρωπαϊκές στατιστικές, όσον αφορά την πρόσβαση σε απόρρητα στοιχεία για επιστημονικούς σκοπούς, και για την κατάργηση του κανονισμού (ΕΚ) αριθ. 831/2002 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (1), και ιδίως το άρθρο 23,
   Έχοντας υπόψη τη γνώμη του Ευρωπαίου Επόπτη Προστασίας Δεδομένων,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 223/2009 καθορίζει το νομικό πλαίσιο για την ανάπτυξη, την παραγωγή και τη διάδοση των ευρωπαϊκών στατιστικών, συμπεριλαμβανομένων των γενικών διατάξεων για την προστασία των απόρρητων στοιχείων και την πρόσβαση σε αυτά.
            
         
               (2)
            
            
               Θα πρέπει να μεγιστοποιηθούν τα οφέλη από τη συλλογή στοιχείων για τους σκοπούς των ευρωπαϊκών στατιστικών, μεταξύ άλλων, με τη βελτίωση της πρόσβασης των ερευνητών σε απόρρητα στοιχεία για επιστημονικούς σκοπούς.
            
         
               (3)
            
            
               Πολλά ζητήματα που έχουν προκύψει στους τομείς των οικονομικών, κοινωνικών, περιβαλλοντικών και πολιτικών επιστημών μπορούν να λάβουν επαρκείς απαντήσεις μόνον βάσει κατάλληλων και λεπτομερών στοιχείων που επιτρέπουν ενδελεχείς αναλύσεις. Η ποιότητα και η έγκαιρη υποβολή διαθέσιμων λεπτομερών πληροφοριών για σκοπούς έρευνας έχει, στο πλαίσιο αυτό, καταστεί σημαντικό στοιχείο της κατανόησης και διακυβέρνησης της κοινωνίας βάσει της επιστήμης.
            
         
               (4)
            
            
               Η ερευνητική κοινότητα θα πρέπει, συνεπώς, να έχει ευρύτερη πρόσβαση σε απόρρητα στοιχεία που χρησιμοποιούνται για την ανάπτυξη, την παραγωγή και τη διάδοση των ευρωπαϊκών στατιστικών, με σκοπό την ανάλυσή τους προς όφελος της επιστημονικής προόδου, χωρίς να υπονομεύεται το υψηλό επίπεδο προστασίας που απαιτούν τα απόρρητα στατιστικά στοιχεία.
            
         
               (5)
            
            
               Τα όργανα που έχουν σκοπό να προωθούν και να παρέχουν πρόσβαση σε στοιχεία προς όφελος της επιστημονικής έρευνας σε σχετικούς κοινωνικούς τομείς και τομείς πολιτικής θα μπορούσαν να συμβάλουν στη διαδικασία της ελεύθερης πρόσβασης σε απόρρητα στοιχεία για επιστημονικούς σκοπούς, βελτιώνοντας, με τον τρόπο αυτό, την προσβασιμότητα σε απόρρητα στοιχεία.
            
         
               (6)
            
            
               Μια προσέγγιση που βασίζεται στη διαχείριση κινδύνου θα πρέπει να είναι το πλέον αποτελεσματικό μοντέλο προκειμένου να καταστεί διαθέσιμο ένα μεγαλύτερο φάσμα απόρρητων στοιχείων για επιστημονικούς σκοπούς με διαφύλαξη, παράλληλα, του απορρήτου των απαντούντων και των στατιστικών μονάδων.
            
         
               (7)
            
            
               Η φυσική και λογική προστασία των απόρρητων στοιχείων θα πρέπει να διασφαλίζεται με κανονιστικά, διοικητικά, τεχνικά και οργανωτικά μέτρα. Τα εν λόγω μέτρα δεν θα πρέπει να είναι τόσο υπερβολικά ώστε να περιορίζουν τη χρησιμότητα των δεδομένων για τον σκοπό της επιστημονικής έρευνας.
            
         
               (8)
            
            
               Για τον σκοπό αυτό, σύμφωνα με τον κανονισμό (ΕΚ) αριθ. 223/2009, τα κράτη μέλη και η Επιτροπή θα πρέπει να λάβουν τα κατάλληλα μέτρα για την αποτροπή και τον κολασμό κάθε παράβασης του στατιστικού απορρήτου.
            
         
               (9)
            
            
               Ο παρών κανονισμός διασφαλίζει, ειδικότερα, τον πλήρη σεβασμό του δικαιώματος στην προσωπική και την οικογενειακή ζωή και στην προστασία δεδομένων προσωπικού χαρακτήρα (άρθρα 7 και 8 του χάρτη θεμελιωδών δικαιωμάτων της Ευρωπαϊκής Ένωσης).
            
         
               (10)
            
            
               Ο παρών κανονισμός θα πρέπει να εφαρμόζεται με την επιφύλαξη της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2) και του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).
            
         
               (11)
            
            
               Ο παρών κανονισμός θα πρέπει να εφαρμόζεται με την επιφύλαξη της οδηγίας 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες (4) και του κανονισμού (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Aarhus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (5).
            
         
               (12)
            
            
               Ο κανονισμός (ΕΚ) αριθ. 831/2002 της Επιτροπής, της 17ης Μαΐου 2002, για την εφαρμογή του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές, όσον αφορά την πρόσβαση σε εμπιστευτικά δεδομένα για επιστημονικούς σκοπούς (6) θα πρέπει να καταργηθεί.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος (επιτροπή ΕΣΣ),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός θεσπίζει τους όρους βάσει των οποίων είναι δυνατόν να παρέχεται πρόσβαση στα απόρρητα στοιχεία που διαβιβάζονται στην Επιτροπή (Eurostat) για τη διενέργεια στατιστικών αναλύσεων για επιστημονικούς σκοπούς καθώς και τους κανόνες συνεργασίας μεταξύ της Επιτροπής (Eurostat) και των εθνικών στατιστικών αρχών για τη διευκόλυνση της πρόσβασης αυτής.
   Άρθρο 2
   Ορισμοί
   Για τους σκοπούς του παρόντος κανονισμού ισχύουν οι ακόλουθοι ορισμοί:
   1)   «απόρρητα στοιχεία για επιστημονικούς σκοπούς»: στοιχεία τα οποία καθιστούν δυνατή μόνο την έμμεση αναγνώριση των στατιστικών μονάδων, λαμβάνοντας τη μορφή είτε αρχείων ασφαλούς χρήσης ή αρχείων επιστημονικής χρήσης·
   2)   «αρχεία ασφαλούς χρήσης»: απόρρητα στοιχεία για επιστημονικούς σκοπούς στα οποία δεν έχουν εφαρμοστεί περαιτέρω μέθοδοι ελέγχου αποκάλυψης στατιστικών στοιχείων·
   3)   «αρχεία επιστημονικής χρήσης»: απόρρητα στοιχεία για επιστημονικούς σκοπούς στα οποία έχουν εφαρμοστεί μέθοδοι ελέγχου αποκάλυψης στατιστικών στοιχείων για να μειωθεί σε ένα κατάλληλη επίπεδο και σύμφωνα με την τρέχουσα καλύτερη πρακτική ο κίνδυνος αναγνώρισης της στατιστικής μονάδας·
   4)   «μέθοδοι ελέγχου αποκάλυψης στατιστικών στοιχείων»: μέθοδοι για τη μείωση του κινδύνου της αποκάλυψης πληροφοριών για τις στατιστικές μονάδες, συνήθως βάσει του περιορισμού του όγκου, ή της τροποποίησης, των στοιχείων που τίθενται σε ελεύθερη κυκλοφορία·
   5)   «μονάδες πρόσβασης»: το φυσικό ή εικονικό περιβάλλον και η οργανωτική του ρύθμιση όπου παρέχεται η πρόσβαση στα απόρρητα στοιχεία για επιστημονικούς σκοπούς·
   6)   «εθνικές στατιστικές αρχές»: οι εθνικές στατιστικές υπηρεσίες και άλλες εθνικές αρχές αρμόδιες σε κάθε κράτος μέλος για την ανάπτυξη, την παραγωγή και τη διάδοση των ευρωπαϊκών στατιστικών, όπως ορίζονται σύμφωνα με τον κανονισμό (ΕΚ) αριθ. 223/2009.
   Άρθρο 3
   Γενικές αρχές
   Η Επιτροπή (Eurostat) μπορεί να παρέχει πρόσβαση σε απόρρητα στοιχεία για επιστημονικούς σκοπούς, τα οποία βρίσκονται στην κατοχή της για την ανάπτυξη, παραγωγή ή διάδοση των ευρωπαϊκών στατιστικών όπως αναφέρονται στο άρθρο 1 του κανονισμού (ΕΚ) αριθ. 223/2009, υπό την προϋπόθεση ότι πληρούνται οι ακόλουθοι όροι:
   
               α)
            
            
               ζητείται πρόσβαση μόνο από αναγνωρισμένη ερευνητική μονάδα·
            
         
               β)
            
            
               έχει υποβληθεί σχετική ερευνητική πρόταση·
            
         
               γ)
            
            
               καθορίζεται το είδος απόρρητων στοιχείων που ζητούνται για επιστημονικούς σκοπούς·
            
         
               δ)
            
            
               η πρόσβαση δίνεται είτε από την Επιτροπή (Eurostat) είτε από άλλη μονάδα πρόσβασης που έχει διαπιστευτεί από την Επιτροπή·
            
         
               ε)
            
            
               έχει δώσει τη συγκατάθεσή της η οικεία εθνική στατιστική αρχή που έχει διαβιβάσει τα στοιχεία.
            
         Άρθρο 4
   Ερευνητικές μονάδες
   1.   Η αναγνώριση των ερευνητικών μονάδων βασίζεται σε κριτήρια που αφορούν τα εξής:
   
               α)
            
            
               τον σκοπό της μονάδας· η αξιολόγηση του σκοπού της μονάδας διενεργείται με βάση το καταστατικό, την αποστολή ή άλλη δήλωση σκοπού· στον σκοπό της μονάδας περιλαμβάνεται η αναφορά στην έρευνα·
            
         
               β)
            
            
               το αποδεδειγμένο ιστορικό ή η φήμη της μονάδας ως φορέα που, αφενός, παράγει ποιοτική έρευνα και, αφετέρου, την καθιστά διαθέσιμη· η πείρα της μονάδας να διενεργεί ερευνητικά σχέδια αξιολογείται με βάση, μεταξύ άλλων, διαθέσιμους καταλόγους δημοσιεύσεων και ερευνητικών σχεδίων στα οποία η μονάδα έχει συμμετάσχει·
            
         
               γ)
            
            
               τις εσωτερικές οργανωτικές ρυθμίσεις έρευνας· η ερευνητική μονάδα αποτελεί χωριστή οργάνωση με νομική προσωπικότητα η οποία εστιάζεται στην έρευνα ή ερευνητικό τμήμα μιας οργάνωσης· η ερευνητική μονάδα πρέπει να είναι ανεξάρτητη, αυτόνομη όσον αφορά τη διατύπωση επιστημονικών συμπερασμάτων και διαχωρισμένη από τους τομείς πολιτικής του φορέα στον οποίον ανήκει·
            
         
               δ)
            
            
               παρέχει διασφαλίσεις που εγγυώνται την ασφάλεια των στοιχείων· η ερευνητική μονάδα πληροί τις τεχνικές απαιτήσεις και τις απαιτήσεις υποδομών που εγγυώνται την ασφάλεια των στοιχείων.
            
         2.   Ένας δεόντως εξουσιοδοτημένος αντιπρόσωπος της ερευνητικής μονάδας υπογράφει δήλωση εμπιστευτικότητας η οποία καλύπτει όλους τους ερευνητές της μονάδας που θα έχουν πρόσβαση στα απόρρητα στοιχεία για επιστημονικούς σκοπούς και στην οποία θα προσδιορίζονται οι όροι πρόσβασης, οι υποχρεώσεις των ερευνητών, τα μέτρα για την τήρηση του απορρήτου των στατιστικών στοιχείων και οι κυρώσεις στην περίπτωση παράβασης των εν λόγω υποχρεώσεων.
   3.   Η Επιτροπή (Eurostat), σε συνεργασία με την επιτροπή του ευρωπαϊκού στατιστικού συστήματος (ΕΣΣ), καταρτίζει κατευθυντήριες γραμμές για την αξιολόγηση των ερευνητικών μονάδων, συμπεριλαμβανομένης της δήλωσης εμπιστευτικότητας που αναφέρεται στο άρθρο 4 παράγραφος 2. Η Επιτροπή (Eurostat) εφόσον αυτό αιτιολογείται δεόντως, επικαιροποιεί τις κατευθυντήριες γραμμές, σύμφωνα με τις διαδικαστικές ρυθμίσεις που προβλέπει η επιτροπή του ΕΣΣ.
   4.   Οι εκθέσεις σχετικά με τις αξιολογήσεις των ερευνητικών μονάδων διατίθενται στις εθνικές στατιστικές αρχές.
   5.   Η Επιτροπή (Eurostat) διατηρεί και δημοσιεύει στον δικτυακό της τόπο επικαιροποιημένο κατάλογο των αναγνωρισμένων ερευνητικών μονάδων.
   6.   Η Επιτροπή (Eurostat) διενεργεί τακτικές επαναληπτικές αξιολογήσεις των ερευνητικών μονάδων που περιλαμβάνονται στον κατάλογο.
   Άρθρο 5
   Ερευνητική πρόταση
   1.   Στην ερευνητική πρόταση αναφέρονται με επαρκείς λεπτομέρειες τα εξής:
   
               α)
            
            
               ο νόμιμος σκοπός της έρευνας·
            
         
               β)
            
            
               η εξήγηση του λόγου για τον οποίο ο σκοπός αυτός δεν μπορεί να επιτευχθεί με τη χρήση μη απόρρητων στοιχείων·
            
         
               γ)
            
            
               η ερευνητική μονάδα που ζητεί πρόσβαση·
            
         
               δ)
            
            
               οι μεμονωμένοι ερευνητές οι οποίοι θα έχουν πρόσβαση στα στοιχεία·
            
         
               ε)
            
            
               οι μονάδες πρόσβασης που θα χρησιμοποιηθούν·
            
         
               στ)
            
            
               τα σύνολα στοιχείων στα οποία θα υπάρχει πρόσβαση, οι μέθοδοι ανάλυσής τους και
            
         
               ζ)
            
            
               τα επιδιωκόμενα αποτελέσματα της έρευνας που θα δημοσιευτούν ή θα διαδοθούν με άλλους τρόπους.
            
         2.   Η ερευνητική πρόταση συνοδεύεται από ατομικές δηλώσεις εμπιστευτικότητας υπογεγραμμένες από τους ερευνητές που θα έχουν πρόσβαση στα στοιχεία.
   3.   Η Επιτροπή (Eurostat), σε συνεργασία με την επιτροπή του ΕΣΣ, καταρτίζει κατευθυντήριες γραμμές για την αξιολόγηση των ερευνητικών προτάσεων. Η Επιτροπή (Eurostat), εφόσον αυτό αιτιολογείται δεόντως, επικαιροποιεί τις κατευθυντήριες γραμμές, σύμφωνα με τις διαδικαστικές ρυθμίσεις που προβλέπει η επιτροπή του ΕΣΣ.
   4.   Οι εκθέσεις σχετικά με τις αξιολογήσεις των ερευνητικών προτάσεων διατίθεται στις εθνικές στατιστικές αρχές οι οποίες διαβίβασαν τα σχετικά απόρρητα στοιχεία στην Επιτροπή (Eurostat).
   Άρθρο 6
   Θέση των εθνικών στατιστικών αρχών
   1.   Πριν από την παροχή πρόσβασης, ζητείται, για κάθε ερευνητική πρόταση, η έγκριση της εθνικής στατιστικής αρχής η οποία διαβίβασε τα απόρρητα στοιχεία. Η εθνική στατιστική αρχή διατυπώνει τη θέση της στην Eurostat εντός τεσσάρων εβδομάδων από την ημερομηνία κατά την οποία η εθνική στατιστική αρχή έλαβε τη σχετική έκθεση σχετικά με την αξιολόγηση της ερευνητικής πρότασης.
   2.   Οι εθνικές στατιστικές αρχές οι οποίες διαβίβασαν τα σχετικά απόρρητα στοιχεία και η Επιτροπή (Eurostat), καταλήγουν σε συμφωνία, όποτε είναι δυνατόν, για την απλούστευση της διαδικασίας γνωμοδότησης και τη βελτίωση της έγκαιρης διενέργειάς της.
   Άρθρο 7
   Απόρρητα στοιχεία για επιστημονικούς σκοπούς
   1.   Η πρόσβαση σε αρχεία ασφαλούς χρήσης μπορεί να παρέχεται εφόσον τα αποτελέσματα της έρευνας δεν δημοσιοποιούνται χωρίς τη διενέργεια εκ των προτέρων ελέγχου για να διασφαλιστεί ότι δεν αποκαλύπτουν απόρρητα στοιχεία. Πρόσβαση σε αρχεία ασφαλούς χρήσης είναι δυνατόν να παρέχεται μόνον εντός των μονάδων πρόσβασης της Επιτροπής (Eurostat) ή άλλων μονάδων πρόσβασης που είναι διαπιστευμένες από την Επιτροπή για να παρέχουν πρόσβαση σε αρχεία ασφαλούς χρήσης.
   2.   Η πρόσβαση σε αρχεία επιστημονικής χρήσης μπορεί να παρέχεται εφόσον η ερευνητική μονάδα που ζητά πρόσβαση διαθέτει τις κατάλληλες διασφαλίσεις. Η Επιτροπή (Eurostat) δημοσιεύει τις πληροφορίες σχετικά με τις απαιτούμενες διασφαλίσεις.
   3.   Η Επιτροπή (Eurostat), σε συνεργασία με τις εθνικές στατιστικές αρχές, προετοιμάζει σύνολα στοιχείων για ερευνητική χρήση τα οποία καλύπτουν τους διάφορους τύπους απόρρητων στοιχείων για επιστημονικούς σκοπούς. Η Επιτροπή (Eurostat) και οι εθνικές στατιστικές αρχές, όταν ετοιμάζουν ένα σύνολο στοιχείων για ερευνητική χρήση, λαμβάνουν υπόψη τον κίνδυνο και τις επιπτώσεις της παράνομης αποκάλυψης απόρρητων στοιχείων.
   Άρθρο 8
   Μονάδες πρόσβασης
   1.   Η πρόσβαση σε απόρρητα στοιχεία για επιστημονικούς σκοπούς μπορεί να παρέχεται μέσω μονάδων πρόσβασης που έχουν διαπιστευτεί από την Επιτροπή (Eurostat).
   2.   Η μονάδα πρόσβασης βρίσκεται εντός των εθνικών στατιστικών αρχών. Κατ’ εξαίρεση, οι μονάδες πρόσβασης είναι δυνατόν να βρίσκονται εκτός των εθνικών στατιστικών αρχών, με την προϋπόθεση ότι έχει δοθεί προηγουμένως ρητή έγκριση των εθνικών στατιστικών αρχών που παρέχουν τα σχετικά στοιχεία.
   3.   Η διαπίστευση των μονάδων πρόσβασης βασίζεται σε κριτήρια που αφορούν τον σκοπό της μονάδας πρόσβασης, την οργανωτική της δομή και τα πρότυπα ασφάλειας και διαχείρισης των στοιχείων.
   4.   Η Επιτροπή (Eurostat), σε συνεργασία με την επιτροπή του ΕΣΣ, καταρτίζει κατευθυντήριες γραμμές για την αξιολόγηση των μονάδων πρόσβασης. Η Επιτροπή (Eurostat) εφόσον αυτό αιτιολογείται δεόντως, επικαιροποιεί τις κατευθυντήριες γραμμές, σύμφωνα με τις διαδικαστικές ρυθμίσεις που προβλέπει η επιτροπή του ΕΣΣ.
   5.   Οι εκθέσεις σχετικά με τις αξιολογήσεις των μονάδων πρόσβασης διατίθενται στις εθνικές στατιστικές αρχές. Οι εκθέσεις περιλαμβάνουν σύσταση σχετικά με το είδος των απόρρητων στοιχείων στα οποία είναι δυνατόν να παρέχει πρόσβαση η μονάδα πρόσβασης. Η Επιτροπή (Eurostat) ζητεί τη γνώμη της επιτροπής του ΕΣΣ πριν αποφασίσει για τη διαπίστευση της μονάδας πρόσβασης.
   6.   Υπογράφεται σύμβαση μεταξύ του δεόντως εξουσιοδοτημένου αντιπροσώπου της μονάδας πρόσβασης ή της οργάνωσης που φιλοξενεί τη μονάδα πρόσβασης και της Επιτροπής (Eurostat), στην οποία καθορίζονται οι υποχρεώσεις της μονάδας πρόσβασης όσον αφορά την προστασία των απόρρητων στοιχείων και τα οργανωτικά μέτρα. Η Επιτροπή (Eurostat) ενημερώνεται σε τακτική βάση σχετικά με τις δραστηριότητες που διενεργούνται από τις μονάδες πρόσβασης.
   7.   Η Επιτροπή (Eurostat) διατηρεί και δημοσιεύει στον δικτυακό της τόπο επικαιροποιημένο κατάλογο των διαπιστευμένων μονάδων πρόσβασης.
   Άρθρο 9
   Οργανωτικά ζητήματα
   1.   Η Επιτροπή (Eurostat) ενημερώνει σε τακτική βάση την επιτροπή του ΕΣΣ σχετικά με τα διοικητικά, τα τεχνικά και τα οργανωτικά μέτρα που λαμβάνονται για τη διασφάλιση της φυσικής και λογικής προστασίας των απόρρητων στοιχείων και για την παρακολούθηση και την πρόληψη του κινδύνου της παράνομης αποκάλυψης ή οποιασδήποτε χρήσης που υπερβαίνει τους σκοπούς για τους οποίους παρέχεται η πρόσβαση.
   2.   Η Επιτροπή (Eurostat) δημοσιεύει στον δικτυακό της τόπο τα εξής:
   
               α)
            
            
               τις κατευθυντήριες γραμμές για την αξιολόγηση των ερευνητικών μονάδων, των ερευνητικών προτάσεων και των μονάδων πρόσβασης·
            
         
               β)
            
            
               τον κατάλογο των αναγνωρισμένων ερευνητικών μονάδων·
            
         
               γ)
            
            
               τον κατάλογο των διαπιστευμένων μονάδων πρόσβασης·
            
         
               δ)
            
            
               τον κατάλογο των συνόλων στοιχείων για ερευνητική χρήση με κατάλληλη τεκμηρίωση και τους διαθέσιμους τρόπους πρόσβασης.
            
         Άρθρο 10
   Κατάργηση
   Ο κανονισμός (ΕΚ) αριθ. 831/2002 καταργείται.
   Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
   Άρθρο 11
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Ιουνίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 87 της 31.3.2009, σ. 164.
   
      (2)  ΕΕ L 281 της 23.11.1995, σ. 31.
   
      (3)  ΕΕ L 8 της 12.1.2001, σ. 1.
   
      (4)  ΕΕ L 41 της 14.2.2003, σ. 26.
   
      (5)  ΕΕ L 264 της 25.9.2006, σ. 13.
   
      (6)  ΕΕ L 133 της 18.5.2002, σ. 7.